**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje chránený areál Nesvadské piesky (ďalej len „návrh nariadenia vlády“) podľa § 21 ods. 1 a 4 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovaného chráneného areálu Nesvadské piesky je aj formálna výzva Európskej komisie k porušeniu č. 2019/2141, ktorý sa týka nedostatočného vyhlasovania lokalít európskeho významu a schvaľovania programov starostlivosti.

Predkladaným návrhom nariadenia vlády sa za chránené územie vyhlásia dve územia európskeho významu. Prvým územím je SKUEV0098 Nesvadské piesky, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/26/ES z 13. novembra 2007, ktorým sa podľa smernice Rady 92/43/EHS prijíma zoznam lokalít európskeho významu v Panónskej biogeografickej oblasti (ďalej len „rozhodnutie Komisie 2008/26/ES“). Rozhodnutie Komisie 2008/26/ES bolo aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2019/16 zo 14. decembra 2018, ktorým sa prijíma desiata aktualizácia zoznamu lokalít s európskym významom v panónskom biogeografickom regióne (ďalej len „vykonávacie rozhodnutie Komisie (EÚ) 2019/16“).

Druhým územím je SKUEV2098 Nesvadské piesky, ktoré bolo zaradené do národného zoznamu území európskeho významu schváleného v roku 2017 vládou Slovenskej republiky a v roku 2019 Európskou komisiou. Lokalita bola zaradená do opatrenia Ministerstva životného prostredia Slovenskej republiky zo 7. decembra 2017 č. 1/2017, ktorým sa mení a dopĺňa výnos Ministerstva životného prostredia Slovenskej republiky zo 14. júla 2004 č. 3/2004 – 5.1, ktorým sa vydáva národný zoznam území európskeho významu (ďalej len „opatrenie MŽP SR č. 1/2017“), ako aj do vykonávacieho rozhodnutia Komisie (EÚ) 2019/16.

Predmetom ochrany navrhovaného chráneného areálu Nesvadské piesky (ďalej len „CHA Nesvadské piesky“) sú dva biotopy európskeho významu a biotopy šiestich druhov európskeho a národného významu. Dlhodobým cieľom ochrany je do roku 2027 dosiahnuť priaznivý stav predmetov ochrany a následne zabezpečiť zachovanie tohto stavu. Ciele ochrany sú stanovené v projekte ochrany spracovanom ako podklad na vyhlásenie chráneného areálu a sú rozpracované v programe starostlivosti..

Územie CHA Nesvadské piesky je súčasťou Chráneného vtáčieho územia SKCHVU005 Dolné Považie vyhláseného vyhláškou Ministerstva životného prostredia Slovenskej republiky č. 593/2006 Z. z., ktorou sa vyhlasuje Chránené vtáčie územie Dolné Považie.

MŽP SR prostredníctvom ním poverenej odbornej organizácie ochrany prírody poskytne správcovi informačného systému lesného hospodárstva, ktorým je Národné lesnícke centrum (elektronicky na adresu: nlc@nlcsk.org), vrstvu hraníc chráneného areálu Nesvadské piesky pred predložením materiálu na rokovanie vlády SR a pred zápisom chráneného areálu Nesvadské piesky do katastra nehnuteľností.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je vzhľadom na dĺžku legislatívneho procesu navrhnutý na 1. marec 2020.